Zagrebački zbor 1942.- ulaz u sabirni logor na mjestu današnjeg SCa
"Za dom spremni" uz svastike i ustaške grbove, te portrete Pavelića i Hitlera
Okružnica o pozdravu školske mladeži NDH
Oglas Predstojništva gradskog redarstva u Karlovcu s ustaškim pozdravom ZDS
**Za dom spremni** (akronim **ZDS**), kontroverzni ustaški pozdrav i vojni poklič kojeg su prije okupacije 1941. koristile ustaše u emigraciji a od 10. travnja 1941. postaje i službeni pozdrav u NDH, te se te se smatra ekvivalentom nacističkog "Seig Heil" pokliča. Nitko se u hrvatskoj povijesti do ustaša nije koristio tim pozdravom, a postoje brojni dokumenti tj. skoro svi službeni dokumenti NDH na kojima se nalazi taj pozdrav.

Povijest
--------

Ante Pavelić je taj izraz prvi put koristio na kraju članka pod naslovom "Ustaše, nama je sudba dosudila", iz 1932. godine, napisanog nakon tzv. Velebitskog ustanka. Nakon toga izraz se ustalio u njegovim pismima i proglasima, da bi na koncu postao službeni pozdrav na svim dokumentima NDH. Među ostalim, brojne odluke o deportacijama nevinih ljudi u logore iz kojih većina nikada nije izašla završavale su sa "Za dom spremni" Do koje mjere je taj pozdrav istoznačno identificiran s ustaškim pokretom, možda i najbolje svjedoči inauguracija radijskog programa ustaške Radiopostaje Velebit koja se počela emitirati 4. travnja 1941. u 23.20 na valu Radio Firenze. Emitiranje je počelo sljedećim tekstom: ‘*Za Dom Spremni! Za Dom Spremni! Za Dom Spremni! Ovdje radiopostaja Glavnog Ustaškog Stana! Ovdje radiopostaja Glavnog Ustaškog Stana! Ovdje radiopostaja Glavnog Ustaškog Stana! Za Dom Spremni! Za Dom Spremni! Za Dom Spremni!*’  I svoj prvi govor preko radija 10. travnja 1941. prilikom proglašenja NDH Slavko Kvaternik je završio s ustaškim pozdravom.

Pozdravom ‘Za dom spremni!’ završavale su brojne ustaške naredbe i drugi dokumenti NDH koji su se odnosili na provođenje fašističkih rasnih zakona i slanje Židova, Srba, Roma i komunista u smrt u koncentracijskim logorima. Sačuvani su dokumenti poput naredbe ustaškog stožernika Ive Rojnice kojom se Židovima i Srbima zabranjuje slobodno kretanje. Naredbe o hapšenju i odvođenju Židova i Srba u koncentracijske logore u Gospiću i Jasenovcu, i dokumenti s poimeničnim popisima Židova i Srba koji se upućuju u te logore. Sa "Za dom spremni" je potpisan i dokument o slanju ‘cigana iz okolice grada Zagreba’ u Jasenovac, s poimeničnim popisom 69 zatočenika, te dokument o slanju preko 2000 ‘cigana’ s područja Kotarske oblasti Županja u Jasenovac.

U knjizi britanskog povjesničara Roryja Yeomansa Visions of Annihilation, u izdanju Sveučilišta Pittsburg 2012. godine, navodi se niz dokaza da je režim NDH imao poteškoća u implementiranju novog službenog pozdrava. Sve do 1942. i onda ponovno od 1944. godine, NDH je prisluškivala telefone onih koji su telefone imali i čitala pisma građana kako bi provjerili koristi li se Za dom spremni. Postoje zapisi i evidentirane kazne koje su mnogi dobili jer nisu koristili ispravan pozdrav u svojim korespondencijama, a poseban problem predstavljale su razne organizacije mladeži NDH. U nizu članaka u službenom tisku prozivani su građani koji ne koriste Za dom spremni, a objavljena je i velika količina edukativnih članaka, čak i prije sloma režima, o potrebi korištenja tog pozdrava.

Ministarstvo nastave NDH poslalo je u studenom 1941. okružnicu koja je objavljena u Katoličkom listu o tome kako bi školarci trebali koristiti "Za Dom - Spremni!" koji je uveden "stegovnim propisima" i ne spajati ga s uobičajenim pozdravom "Hvaljen Isus i Marija".

Katolički tjednik, Hrvatska straža u izdanju od 7.6.1942. donosi pamflet "Pozdrav "Za Dom Spremni!" niknuo je iz Poglavnikove duše" koji promovira pozdrav "Za Dom spremni!" ovim riječima: 
*"Teško bi nam bilo, da naš Poglavnik, odabran od same Providnosti, da nije bio poslanik Providnosti hrvatskom narodu u najteža vremena, da našem Poglavniku nije u grudim plamtio sveti plamen spremnosti: ili smrt ili Hrvatskoj donijeti slobodu!... ...Zato možemo reći, da je pozdrav "Za Dom Spremni!" nikao iz njegove duše""*

Godine 1968. u listu Hrvatska straža kojeg je izdavao nasljednik ustaškog pokreta Hrvatski oslobodilački pokret izdan je članak o razgovoru s Pavelićem iz 1957. o ustaškom pozdravu. Upitan o sličnosti s talijanskim fašističkim pozdravom *Pronti* (Spremni) Pavelić je odogovorio kako je tražio poseban ustaški pozdrav: "osjećala se je potreba posebnog ustaškog pozdrava, koji bi bio više vojničkog značaja."

Oznaka "Hrvatskih obrambenih snaga" s ustaškim pokličom
Krajnje desna paramilitarna postrojba Hrvatske stranke prava, Hrvatske obrambene snage, koja je djelila i kraticu HOS s Hrvatskim oružanim snagama formiranim 1944. pred kraj NDH, koristila je pozdrav tijekom rata u Bosni i Hrvatskoj. Iako je postrojba raspuštena u sječnju 1992. u Hrvatskoj i u travnju 1993. još se javno koriste njihovi simboli s ustaškim pozdravom, kraticom postrojbe i ustaškom simbolikom. Pojedine postrojbe HOSa su nosile i ime po ustaškim ratnim zločincima: 13. bojna Jure vitez Francetić iz i 9. bojna Rafael vitez Boban.

Zakonska regulativa
-------------------

Izvikivanje ustaškog pokliča "Za dom spremni" u hrvatskom pravnom sustavu kažnjava se po nekoliko prekršajnih zakona: Zakonu o javnom redu i miru, Zakonu o javnom okupljanju, Zakonu o sprečavanju nereda na sportskim natjecanjima ili Zakonu o suzbijanju diskriminacije. I u Kaznenom zakonu, koji je od 2013. na snazi, postoji kazneno djelo javnog poticanja na nasilje i mržnju no Državno odvjetništvo dosad taj poklič nije tretiralo kao kazneno djelo. Prekršaji su uglavnom kažnjavani niskim novčanim kaznama znatno manjim od minimalno propisanih kazni. U niti jednom slučaju nije izrečena zatvorska kazna iako zakoni na koje se sudovi pozivaju predviđaju 30 dana kazne zatvora.

Umirovljeni branitelj koji je nosio kapu s HOS-ovom oznakom s ustaškim pokličem a kojeg su policajci zatekli na prosvjedu koji se u Zagrebu održavao 2. ožujka 2019. godine prijavljen je za remećenje javnog reda i mira. Općinski prekršajni sud u Zagrebu izrekao mu je u listopadu 2019. novčanu kaznu. Umirovljeni branitelj uložio je na tu presudu žalbu, pa je i ovaj slučaj došao na Visoki prekršajni sud RH. Visoki prekršajni sud mu je žalbu mu je odbio uz ovo obrazloženje zašto pozdrav "Za dom spremni" uznemiruje javnost: "*...koristio se i kao službeni pozdrav Ustaškog pokreta i totalitarnog režima Nezavisne državne Hrvatske. Budući da je taj pokret iznikao iz fašizma, a utemeljen je i na rasizmu, simbolizira mržnju prema ljudima drugačije vjerske i etničke pripadnosti, manifestaciju rasističke ideologije, kao i podcjenjivanje žrtava zločina protiv čovječnosti*".

Suprotno raznoraznim javnim tumačenjima pozdrava „Za dom spremni", za Ured pučke pravobraniteljice on je nedvojbeno simbol rasističke ideologije, a ne „neutralni, povijesni hrvatski pozdrav". Tako ga, kako pokazuje analiza, tretiraju i mnogi domaći i međunarodni propisi.

U prosincu 2021. godine je donesena odluka o zabrani ustaškog znakovlja u Austriji, tad je odlučeno da se zabranjuje i znakovlje HOS-a, kao nasljednika ustaške vojske iz Drugog svjetskog rata.

Slučaj Šimunić
--------------

U današnjem dobu takav se poklič smatra neprimjernim i neukusnim, te je doveo do ponižavajućih incidenata za Hrvatsku. Jedan je primjer pobjeda Hrvatske u nogometnoj utakmici sa Islandom u studenom 2013. koja je zasjenjena kada je igrač Josip Šimunić uzeo mikrofon i povikao tu gestu navijačima koju je zabilježila kamera, što je dovelo do osuda i kritika.
Na kraju je Disciplinska komisija FIFA-e objavila ovu odluku: *"Igrač i publika su koristili povik kojeg je tijekom Drugog svjetskog rata koristio fašistički ustaški pokret. Stoga je Disciplinska komisija zaključila kako je njihovo ponašanje bilo diskriminirajuće. Uzevši u obzir sve okolnosti ovog slučaja, posebice ozbiljnost incidenta, komisija je odlučila kazniti igrača sa 10 utakmica neigranja"* a sa 70.000 švicarskih franaka kažnjen je i Hrvatski nogometni savez.

Državno odvjetništvo je Josipu Šimuniću odredilo kaznu od 25.000 kuna pozivajući se na Zakon o sprečavanju nereda na sportskim natjecanjima.

Mnogi koji su branili nogometaša Josipa Šimunića tvrdili su da je "Za dom spremni" stari hrvatski pozdrav te prizivali kao argument presudu Prekršajnog suda u Kninu zbog nošenja i prodaje suvenira s natpisom "Za dom spremni". Dio hrvatskih medija objavio je kako u obrazloženju presude stoji da je pozdrav "Za dom spremni" poznat kroz "cijelu hrvatsku povijest još od vremena Šubića i Zrinskog te da time ne predstavlja nikakvo tzv. ustaško obilježje kako mu se vjerojatno stavlja u teret".  Uvidom u sudski spis razvidno je bilo riječ o obrani optuženika, a ne o sudskom obrazloženju. Sud ga je oslobodio jer Zakon propisuje da se ne smije nositi odora koja potiče na rat, uporabu nasilja i nacionalnu i vjersku mržnje. Sud je utvrdio da Marković nije predmete nosio već izlagao pa prema tome nema osnove za tužbu. Sud nije ustvrdio da je riječ o "starom hrvatskom pozdravu".

Peticija 2015.
--------------

Na opskurnom ultradesnom portalu kamenjar.com koji se prezentira kao nezavisni portal Hrvata Herceg Bosne, 12.8.2015. pojavila se organizirana peticija koja je zatražila od predsjednice Kolinde Grabar Kitarović i predsjednika HDZa Tomislava Karamarka da se pozdrav 'Za dom spremni' službeno uvede u oružane snage Republike Hrvatske. Peticija je navodno potaknuta najavom šibenske policije da će kazniti Marka Perkovića Thompsona zbog uzvikivanja "Za dom spremni" te reakcijom političara i posljednjeg zapovijednika obrane Vukovara Branka Borkovića koji je na facebook profilu zatražio uvođenje fašističkog pozdrava u "službenu uporabu u oružane snage" usprkos „vrištanju" onih čiji su „preci, a i oni sami, tamanili Hrvate". I ovaj put se kao argument "da se radi o starom hrvatskom pozdravu" koristio iskaz obrane kod Prekšajnog suda u Kninu koji je u argumentaciji krivo intepretiran kao presuda suda. Organizatori su tvrdili da su sakupili 3.500 potpisa, a među njima je bio i nogometaš Josip Šimunić, bivši ministar vanjskih poslova Zvonimir Šeparović, odvjetnik Zvonimir Hodak, voditelj Velimir Bujanec, akademik Josip Pečarić kao i dva visoko pozicionirana svećenika Katoličke crkve, Valentin Pozaić, pomoćni biskup Zagrebačke nadbiskupije, i sisački biskup Vlado Košić.

### Reakcije

Na tu inicijativu su reagirali povijesničari i sociolozi a među njima i Slavko Goldstein koji je izjavio da ono što piše u peticiji o "starom hrvatskom pozdravu" i "operetama" jednostavno nije istina, te da bi zatražio politički azil kad bi se tako nešto provelo u Hrvatskoj. Ured predsjednice republike je poručio da je inicijativa "neozbiljna, neprihvatljiva i na razini provokacije" Tomislav Karamarko i HDZ kojima je također bila upućena peticija su izbjegli odgovor na pitanje o pozdravu "Za dom spremni". Peticiju nije podržao ni akademik Ivan Aralica jer nebi taj pozdrav uvodio u vojsku, no ne smatra ga ustaškim nit da treba biti inkriminirajući, navodeći lažne argumente da je ustaški pozdrav bio "za poglavnika i dom spremni" a da su "za dom spremni" ustaše preuzeli iz hrvatske tradicije. Povijesničar Hrvoje Klasić smatra da se radi o protuhrvatskoj i protucivilizacijskoj inicijativi te pokušajem rehabilitacije povijesnog razdoblja kojeg se treba sramiti. Također napominje da se pozdrav "za dom" može pronaći u nekim povijesnim razdobljima, ali smatra da bi relativizacija tog pozdrava bila samo međufaza u rehabilitaciji ustaškog pokliča "za dom spremni".Predsjednik HAZUa, Zvonko Kusić je iznio svoj stav da "pozdrav smatra potpuno neprimjerenim, te povezan s programom nacionalnih i rasnih progona", no on smatra neprihvatljivim i pozdrav "Smrt fašizmu – sloboda narodu". Istarska demokratska stranka je najoštrije osudila inicijativu za uvođenje pozdrava u službenu uporabu, te ocijenili da je riječ o inicijativi koja promovira simbole zločinačkog ustaškog režima i u svojoj osnovi je duboko antihrvatska jer "ništa nije toliko ukaljalo ime naše države kao ustaški pokret". Oglasilo se i čelništvo Primorsko goranskog saveza te "naglasilo da je javno istupanje za rehabilitaciju ustaških stavova pokazalo da ova ideologija, kao ni ideologija četništva, nisu poražene." Hrvatski europarlamentarci Tonino Picula i Ivan Jakovčić su izjavili da je "nedopustivo je da se ustaški poklič tolerira radi tobožnje demokracije jer znamo da je ustaški režim bio zločinački povezan sa Hitlerom i Musolinijem koji su pokušali unakaziti Europu", te da se radi o posrednom pokušaju rehabilitacije NDH što je veliki je problem za Hrvatsku.  Inicijativu je osudio i hrvatski P.E.N. Centar koji je osudio isticanje ustaških obilježja i relativizaciju NDH, te osudio dio Katoličke crkve koji daje potporu tim pojavama i protagonistima.

Odsjek za povijest Filozofskog fakulteta u Zagrebu dao je izjavu povodom ove afere. Prije izjave pokrenuta je peticija o izjavi među dvije hrvatske povjesničarske udruge koja negira tezu da je pozdrav "Za dom spremni" ikada u Hrvatskoj postojao izvan ustaškog pokreta. Također se osuđuju "znanstvenici, sveučilišni nastavnici, akademici i (bivši) ravnatelji javnih znanstvenih instituta" koji su tvrdili suprotno, bez dokaza da je ovaj pozdrav korišten prije ustaša, jer su time doveli u pitanje ne samo svoj ljudski, nego i znanstveni kredibilitet. Predloženo je isključenje dotičnih iz "svih strukovnih udruga hrvatskih povjesničara". Od svih članova Odsjeka za povijest Filozofskog fakulteta iza izjave nije htio stati samo profesor Ivo Banac. Ivo Banac se u svojoj kolumni također ogradio od ustaševanja i ustaških pozdrava, no nije se složio sa strogom formulacijom izjave koja traži isključenje iz strukovnih udruga.

### Prijedlog referenduma

Predsjednik Hrvatske biskupske konferencije Želimir Puljić izjavio je da ne može obrazlagati osobne stavove dvojice biskupa jer to oni čine u ne ime svoje biskupije već u osobno ime. Smatra da je peticija pokazuje da se u Hrvatskoj živi u "ozračju demokratskog društva". "Za dom spremni" je nazvao "dvoznačnim i nedovoljno definiranim pojmom" te "koji najčešće izaziva napetosti i prijepore" te predlaže znanstveni skup na tu temu te nakon toga referendum na ovu "zanimljivu inicijativu". 
Na ideju o referendumu odmah su stigle i reakcije s raznih strana. Pa je tako riječki gradonačelnik Vojko Obersnel izjavio "Zamislite samo da Njemačka raspiše referendum o uvođenju pozdrava "Zieg heil" kao službenog pozdrava u svoju vojsku?!", a župan Primorsko-goranski Zlatko Komadina da je "za dom spremni" čisti ustašluk.  Povjesničar Hrvoje Klasić je izjavio da ga "više muči to da li taj dvoznačni odnos prema ovom pozdravu znači i biskupov dvoznačni odnos prema režimu kojeg je taj pozdrav zastupao". Dr. Ivica Maštruko, višegodišnji veleposlanik u Vatikanu, smatra "ako je za Puljića to dvojbeni pozdrav, on se očito svrstava na stranu dvojice biskupa koji su potpisali peticiju", također smatra da bi na tom predloženom stručnom skupu trebali osim povijesničara biti "i sociolozi, psiholozi, političari i – psihijatri". A u ugledom njemačkom Die Zeitu je izašao članak "Hrvatski nadbiskup poziva na referendum o fašističkom pozdravu" u kojem podsjeća "kako je pozdrav Za Dom spremni zapravo ustaški pozdrav, a ustaše su bile saveznici Hitlerove Njemačke. Za dom spremni postao je službeni pozdrav kada je Hrvatska pristupila fašističkoj Italiji i nacionalsocijalističkoj Njemačkoj.", te tvrdi da "mnogi od katoličkih dostojanstvenika otvoreno suosjećaju s ustašama".

Nakon oštrih reakcija Želimir Puljić je izjavio da bi podržao zabranu pozdrava od strane države, te da ne podržava peticiju jer smatra da se radi o "uličnom stilu". No smatra da se o pozdravu treba još raspravljati među stručnjaci i državne institucije jer smatra da pozdrav unosi konfuziju.

### Podrška

Nakon inicijative za uvođenje pozdrava kao službenog u oružane snage Branko Borković se učlanio u Hrvatsku stranku prava, a čelnik te stranke Daniel Srb je potvrdio da ga potpuno podržava u toj inicijativi: "Mi to apsolutno podržavamo i želimo da se o tome očituje hrvatski narod na referendumu".

Na dan osnutka tzv. NDH 2016. godine, ratni zapovijednik 9. bojne 4. gardijske brigade HV Rafael vitez Boban, Marko Skejo je u svome svečanom govoru izjavio da pozdrav »Za dom spremni« treba unijeti u novi zakon o hrvatskim braniteljima, i tako ga »zauvijek zaštititi«. Predsjednica, kao vrhovna zapovjednica Oružanih snaga RH, je ponovila da odbija te prijedloge kao provokacije. A Ministarstvo branitelja je uzelo prijedlog zaštite ustaškog pozdrava u razmatranje za novi tekst zakona.

Izbori 2015.
------------

Ustaški poklič na facebook stranicama HČSPa
Hrvatska čista stranka prava (HČSP), jedna od sedam stranaka u Domoljubnoj koaliciji koju predvodi HDZ na parlamentarnim izborima u Hrvatskoj 2015. koristila je ovaj ustaški poklič u svojim objavama na služenim stranicama na društvenim mrežama.

I druge stranke su koketirale s ustaškim pozdravom "Za dom spremni" o ovoj predizbornoj kampanji. Koalicija radikalne desnice između Hrvatske konzervativne stranke (HKS), Hrvatske stranke prava (HSP) i Obiteljske stranke je nazvana koalicijom "Spremni". Iako su tvrdili da ime koalicije nema nikakve veze s ustaškim pozdravom, nisu željeli direkno odgovoriti na pitanje smatraju li taj pozdrav fašističkim a time i neprihvatljivim, već smatraju osude ustaškog pokliča "kontinuiranim demoniziranjem hrvatske povijesti i kulture"

Stranka ratnog zločinca Branimira Glavaša, HDSSB, je ušla u predizbornu kampanju sa sloganom "Za svoj dom" te je osnovala paramilitarnu postrojbu imena SS garda koja je paradirala po stranačkim skupovima i na Markovom trgu u Zagrebu.

Vidi također
------------

* Hitlerov pozdrav
* Rimski pozdrav